Aalborg Forsvars- og Garnisons Museum fik i dag besøg af en nybagt farbror. Prins Joachim indviede en ny udstilling i anledning af 350 året for oprettelsen af Dronningens Livregiment.

Prins Joachim har klippet mange snore i sin karriere som prins - men indvielsen af denne udstillingen er nu alligevel noget særligt. I 1987 gjorde Prinsen gjorde nemlig selv tjeneste i dronnings livregiment i Nørre Uttrup. - Jeg har lutter gode minder fra den tid. Men det er jo 20 år siden nu, så man kan jo godt få den tanke, at man er blevet en gammel mand, sagde den veloplagte prins. Efter eget ønske indgik prinsen i livregimentets vagtstyrke, og kom dermed til at gå vagt for sin egen mormor Dronning Ingrid ved Gråsten slot. Det er da også et klenodie derfra, der er omdrejningspunkt på ustillingen. Dronning Ingrids stol, som hun gav til museet i 1986. - Det er lidt nostalgisk at være her. Dronningens Livregiment findes jo ikke mere - det er historie. Men jeg fandt da lidt billeder på udstillingen, der bevidner min tilstedeværelse, sagde Prins Joachim. Dronning Ingrid blev den sidste dronning regimentet stod vagt for. Regimentet blev nemlig nedlagt i år 2000. Den afgåede regimentchef ville gerne have fejret 350 års dagen med lidt mere pomp og pragt. - Jeg har vænnet mig til at regimentet ikke er mere. Jeg var jo selv med til at lukke det, men jeg synes nu at denne udstilling på 350 års dagen er bedre end ingen ting, sagde oberst Orla C. Kops, der nu er leder af museet. Prinsen troede måske at pressen havde glemt det, men til sidst slap han ikke for at svare på spørgsmål om en vis lille prinsesse. - Det er da herligt at Prins Christian har fået en lillesøster. Det bliver spændende at følge hende, og se hvad hun bliver til, sagde Prinsen. Da TV2/Nord spurgte om han selv drømte om at få en lille prinsesse, svarede Prins Joachim med en let skjult smil: - Se, det hører jo fremtiden til, og den holder jeg for mig selv.